Πανεπιστήμιο του Κραγκούγιεβατς

Το Πανεπιστήμιο του Κραγκούγιεβατς () είναι ένα δημόσιο πανεπιστήμιο στη Σερβία. Ιδρύθηκε το 1976 και είναι οργανωμένο σε 12 σχολές. Προσφέρει 118 προγράμματα σπουδών στους τομείς των φυσικών επιστημών και των μαθηματικών, στις κοινωνικές και ανθρωπιστικές επιστήμες, στις ιατρικές επιστήμες, τις επιστήμες μηχανικών και τις τέχνες. Οι φοιτητές του Πανεπιστημίου είναι εγγεγραμμένοι σε προπτυχιακά, μεταπτυχιακά ή διδακτορικά προγράμματα διαπολιτισμικής και επαγγελματικής εκπαίδευσης. 

Το Πανεπιστήμιο του Κραγκούγιεβατς έχει εντάξει στη δομή του τις λειτουργίες όλων των σχολών και των οργανωτικών μονάδων (κέντρα, ινστιτούτα), εφαρμόζοντας την ιδιαίτερη πολιτική που στοχεύει στη συνεχή βελτίωση της τριτοβάθμιας εκπαίδευσης, στη βελτίωση της ποιότητας της διδασκαλίας, στην επιστημονική έρευνα και την καλλιτεχνική ανάπτυξη της νεολαίας, την εισαγωγή των μαθητών στον χώρο της επιστημονικής έρευνας, καθώς και τη δημιουργία των αντικειμενικών προϋποθέσεων για τη λειτουργία και την ανάπτυξη του Πανεπιστημίου. Για τη διαμονή των φοιτητών του Πανεπιστημίου διατίθενται πέντε φοιτητικές εστίες - δύο στο Κραγκούγιεβατς, και από μία στις περιοχές Ούζιτσε, Τσάτσακ και Κράλιεβο, που μπορούν να φιλοξενήσουν έως και 1.000 φοιτητές.

Ιστορία 

Το Πανεπιστήμιο του Κραγκούγιεβατς εδραιώθηκε πάνω στα θεμέλια του Λυκείου του Πριγκιπάτου της Σερβίας. Το Λύκειο ήταν το πρώτο ανώτερο εκπαιδευτικό ίδρυμα στη Σερβία, που ιδρύθηκε στο Κραγκούγιεβατς με διάταγμα του Πρίγκιπα Μίλος Ομπρένοβιτς την 1η Ιουλίου 1838. Όταν το Βελιγράδι έγινε η πρωτεύουσα της Σερβίας, τα περισσότερα υπουργεία μεταφέρθηκαν εκεί μαζί με το Λύκειο. Το 1863 το Λύκειο μετονομάστηκε σε Ανώτατη Σχολή του Βελιγραδίου και από το 1905 ήταν πλέον το Πανεπιστήμιο του Βελιγραδίου.

Τη δεκαετία του 1960, αναδύθηκαν τα πρώτα σύγχρονα ιδρύματα τριτοβάθμιας εκπαίδευσης στο Κραγκούγιεβατς, ένα εκ των οποίων ήταν το Πανεπιστήμιο «Σβέτοζαρ Μάρκοβιτς» που ιδρύθηκε την 21η Μαΐου 1976 και έγινε γνωστό ως το Πανεπιστήμιο του Κραγκούγιεβατς. Αρχικά, το Πανεπιστήμιο του Κραγκούγιεβατς περιλάμβανε πέντε σχολές (Μηχανολογία, Οικονομικά, Δίκαιο, Φυσικές Επιστήμες & Μαθηματικά και Ιατρική), το Κολέγιο των Μηχανολόγων Μηχανικών στο Κράλιεβο, και δύο ερευνητικά ινστιτούτα: το Ερευνητικό Ινστιτούτο Μικρών Σιτηρών στο Κραγκούγιεβατς και το Ερευνητικό Ινστιτούτο Φρούτων στο Τσάτσακ.

Επί του παρόντος, το Πανεπιστήμιο του Κραγκούγιεβατς είναι οργανωμένο σε δώδεκα σχολές, με περίπου 18.000 φοιτητές και 1.200 καθηγητές και συνεργάτες. Προσφέρει 118 προγράμματα σπουδών σε προπτυχιακό, μεταπτυχιακό και διδακτορικό επίπεδο. Μέχρι σήμερα, από το πανεπιστήμιο έχουν αποφοιτήσει πάνω από 33.000 φοιτητές, έχουν απονεμηθεί πάνω από 1.000 μεταπτυχιακά διπλώματα και έχουν παρουσιαστεί πάνω από 800 διδακτορικές διατριβές.

Οργάνωση 
Το Πανεπιστήμιο του Κραγκούγιεβατς αναπτύχθηκε αξιοποιώντας τους οικονομικούς, γεωγραφικούς και ανθρώπινους πόρους της επικράτειάς του, που εκτείνεται σε πάνω από 5.000 τ.χλμ και κατοικείται από ~2,5 εκατομμύρια ανθρώπους.

Σχολές 

Οι 6 σχολές του Πανεπιστημίου βρίσκονται στην πόλη Κραγκούγιεβατς και άλλες 6 βρίσκονται σε 4 γειτονικές πόλεις και κωμοπόλεις. Πρόκειται για τις εξής:

 Οικονομικά
 Δίκαιο
 Μηχανολόγων Μηχανικών
 Ιατρικές Επιστήμες
 Φυσικές Επιστήμες και Μαθηματικά
 Φιλολογία και Τέχνες
 Γεωπονία στο Τσάτσακ
 Τεχνικές Επιστήμες στο Τσάτσακ
 Κατάρτιση Δασκάλων στο Ούζιτσε
 Παιδαγωγική στη Γιάγκοντινα
 Διοίκησης ξενοδοχείων και Τουρισμού στη Βρνιατσκα Μπάνια

Ερευνητικά κέντρα 
Στο Πανεπιστήμιο του Κραγκούγιεβατς εντάσσονται, επίσης, πολυάριθμα ερευνητικά και εκπαιδευτικά κέντρα:

 Κέντρο για την Επιστημονική Έρευνα που ιδρύθηκε την 21η Μαΐου 1991, από την Σερβική Ακαδημία Επιστημών και Τεχνών και το Πανεπιστήμιο του Κραγκούγιεβατς,
 Κέντρα Αριστείας του Πανεπιστημίου, των οποίων η κατασκευή άρχισε το 2016 κοντά στο κτίριο της Πρυτανείας,
 Κέντρο για την επαγγελματική εξέλιξη και σταδιοδρομία και τον επαγγελματικό προσανατολισμό των σπουδαστών, που ιδρύθηκε το 2007 ως μια οργανωτική μονάδα του Πανεπιστημίου,
 Κέντρο δια βίου μάθησης, που ιδρύθηκε το 2010 μέσω έργων του TEMPUS με θέμα «Ανάπτυξη του Πλαισίου της διά βίου μάθησης στη Σερβία»,
 Κέντρο για τη Μετάδοση της Γνώσης που ιδρύθηκε το 2012 μέσω προγράμματος του TEMPUS με θέμα KNOWTS «Εθνική Πλατφόρμα για το Τρίγωνο της Γνώσης στη Σερβία",
 Συνεργατικό Εκπαιδευτικό Κέντρο που ιδρύθηκε το 2010, μέσω έργου του TEMPUS με θέμα WBC-VMnet,
 Το γραφείο για τη Στήριξη των Επιχειρήσεων που ιδρύθηκε το 2014 μέσω προγράμματος του TEMPUS με θέμα WBCInno,
 Πανεπιστημιακό Κέντρο Πληροφόρησης που ιδρύθηκε το 1989 με ένα δίκτυο από 20 ιδρύματα και 2.500 τερματικά υπολογιστών.

Εκδόσεις 
Το Πανεπιστήμιο του Κραγκούγιεβατς εκδίδει δύο περιοδικά: το MATCH - Επικοινωνίες στη Μαθηματική και την Υπολογιστική Χημεία και το Περιοδικό Λογοτεχνίας,  Γλώσσας, Τέχνης και Πολιτισμού LIPAR. Το επιστημονικό περιοδικό MATCH εκδίδεται από το 2003, τρεις φορές το χρόνο, σε δύο τόμους. Αναφέρεται στο Web of Science και στο Journal Citation Reports, με συντελεστή απήχησης ίσο με 3,858 για το 2015. Το 2012 το περιοδικό LIPAR εκδιδόταν τρεις φορές ετήσια, και από το 2014 είναι χαρακτηρισμένο ως περιοδικό εθνικής σημασίας. Επιπλέον, οι Σχολές του Πανεπιστημίου εκδίδουν ακόμα 17 συνολικά περιοδικά.

Η Πανεπιστημιακή Βιβλιοθήκη ιδρύθηκε την 6η Μαΐου 1977, και βρίσκεται στη Νομική Σχολή του Πανεπιστημίου του Κραγκούγιεβατς από το 1981. Έχει συνολικό εμβαδό 1.500 τ.μ., με συμπεριλαμβανόμενη μια πινακοθήκη εμβαδού 436 τ.μ. και 200 θέσεις για τους αναγνώστες. Στη συλλογή της βιβλιοθήκης περιλαμβάνονται 100.000 βιβλία και 25.000 διδακτορικές διατριβές και μεταπτυχιακές εργασίες, καθώς και τα τεύχη 450 εγχώριων και 105 ξένων περιοδικών. Απασχολεί συνολικά 19 υπαλλήλους, εκ των οποίων οι 10 είναι βιβλιοθηκονόμοι, και οι 2 είναι ανώτεροι βιβλιοθηκονόμοι. Η βιβλιοθήκη είναι πλήρως αυτοματοποιημένη, με τη διαδικτυακή πύλη COBBIS να επιτρέπει την αναζήτηση υλικού στη βάση δεδομένων της βιβλιοθήκης του Πανεπιστημίου, και των άλλων βιβλιοθηκών του συστήματος. Ο αντιπροσωπευτικός και πολυσύνθετος χώρος της Βιβλιοθήκης του Πανεπιστημίου χρησιμοποιείται παράλληλα από την Πανεπιστημιακή Πινακοθήκη ως χώρος για την οργάνωση, προώθηση και παρουσίαση του επιστημονικού, πολιτιστικού, εκπαιδευτικού και καλλιτεχνικού έργου των εκπαιδευτικών, συνεργατών και φοιτητών του Πανεπιστημίου του Κραγκούγιεβατς, για την διοργάνωση εκθέσεων, λογοτεχνικών βραδιών και άλλων δραστηριοτήτων.

Διεθνής συνεργασία 

Το Πανεπιστήμιο του Κραγκούγιεβατς είναι μέλος στην Ένωση των Ευρωπαϊκών Πανεπιστημίων, στη Διάσκεψη Πρυτάνεων των Βαλκανίων, στη Διάσκεψη Πρυτάνεων του Δούναβη, στην Κοινότητα των Μεσογειακών Πανεπιστημίων, στην Παγκόσμια Ένωση των Πανεπιστημίων, στο Πανεπιστημιακό Δίκτυο της UNESCO, κ.α. Το Πανεπιστήμιο και οι σχολές του συμμετέχουν ενεργά σε διάφορα διεθνή εκπαιδευτικά και ερευνητικά προγράμματα που χρηματοδοτούνται μέσω:TEMPUS, Erasmus+, Erasmus Mundus, COST, Horizon 2020, CEEPUS, WUS Αυστρία, και άλλα. Το Πανεπιστήμιο έχει συνάψει συμφωνίες για ακαδημαϊκή συνεργασία με 77 εκπαιδευτικά και επιστημονικά ιδρύματα από τις ΗΠΑ, τα κράτη μέλη της Ευρωπαϊκής Ένωσης, τη  Ρωσική Ομοσπονδία, την Ουκρανία, τη Λευκορωσία, την Ελβετία, τη Νορβηγία, τη Βοσνία και Ερζεγοβίνη, το Μαυροβούνιο, τη Δημοκρατία της Μακεδονίας, και το Ισραήλ.

Το Γραφείο Διεθνών Προγραμμάτων είναι τμήμα του Πανεπιστημίου από τον Οκτώβριο 2010, και ο κύριος στόχος του είναι να συμβάλει στη συνεχή βελτίωση της ποιότητας της εκπαίδευσης και της επιστημονικής έρευνας του Πανεπιστημίου. Παρέχει υποστήριξη στους εισακτέους και απερχόμενους φοιτητές και στους καθηγητές που συμμετέχουν στο διεθνή προγράμματα ανταλλαγών. Το Τμήμα Διεθνούς Συνεργασίας έχει στόχο τη θέσπιση και ανάπτυξη της συνεργασίας με άλλα πανεπιστήμια και διεθνείς οργανισμούς και την ενίσχυση της διεθνοποίησης, με απώτερο σκοπό την προώθηση της ποιότητας και της ανταγωνιστικότητας του Πανεπιστημίου στην εκπαίδευση και την έρευνα.

Αξιοσημείωτοι απόφοιτοι 

 Ντούσκο Μάρκοβιτς, Πρωθυπουργός του Μαυροβουνίου (2016–σήμερα), Αντιπρόεδρος της Κυβέρνησης του Μαυροβουνίου (2010-2016), Διευθυντής της Εθνικής Υπηρεσίας Ασφαλείας του Μαυροβουνίου (2005-2010).
 Καθηγητής Βερολιούμπ Ντούγκαλιτς, Γενικός Γραμματέας τηε Ένωσης Σερβικών Τραπεζών (2003–σήμερα), Υπουργός Οικονομικών της Ομοσπονδιακής Δημοκρατίας της Γιουγκοσλαβίας (2002-2003) και Πρόεδρος του Διοικητικού συμβουλίου του  Χρηματιστηρίου του Βελιγραδίου (2003-2009)
 Καθηγητής Ζιβαντίν Στεφανόβιτς, Αντιπρόεδρος της Σερβικής Κυβέρνησης (1989-1991)
 Καθηγητής Μιλούν Μπάμπιτς, Υπουργός Συντονισμού και Κατεύθυνσης της Τεχνολογικής Ανάπτυξης στην Κυβέρνηση της Σερβίας (1994-1998)
 Σνεζάνα Μπογκοσαβλίεβιτς Μποσκόβιτς, Υπουργός Γεωργίας και Προστασίας του Περιβάλλοντος (2014-2016)
 Βερολιούμπ Στεφανόβιτς, Δήμαρχος του Κραγκούγιεβατς (1996-2000, 2004-2014)
 Μάτεγια Μιγιατόβιτς, Δήμαρχος του Οκρούγκ Ράσκα (2007-2014)
 Βλάντιμιρ Γιοβανόβιτς, Δήμαρχος του Προκούπλιε (2004-2008) και βουλευτής στο Κοινοβούλιο της Σερβίας (2012-2014)
 Ντράγκι Νεστορόβιτς, Δήμαρχος του Κρούσεβατς (2014-2017)
 Ζβόνκο Ομπραντόβιτς, Διευθύνων σύμβουλος του Σερβικού Οργανισμού Μητρώων Επιχειρήσεων (2007–σήμερα)

Αθλητισμός 
Η Πανεπιστημιακή Αθλητική Ομοσπονδία του Κραγκούγιεβατς αποτελείται από τις αθλητικές ενώσεις των φοιτητών και ιδρύθηκε το 1973 με σκοπό να οργανώσει τις αθλητικές δραστηριότητες των φοιτητών του Πανεπιστημίου. Οι κύριες δραστηριότητες της Ομοσπονδίας είναι η διοργάνωση των φοιτητικών αθλητικών αγώνων, η εξοικείωση των φοιτητών με τον αθλητισμό, και η επιβράβευση των αθλητών μέσα από διοργανώσεις διαγωνισμών και πρωταθλημάτων εθνικού και διεθνούς επιπέδου.

Το Πρυτανικό Κύπελλο είναι η μεγαλύτερη διοργάνωση και περιλαμβάνει έξι αθλήματα: ποδόσφαιρο σάλας, καλαθοσφαίριση, πετοσφαίριση, επιτραπέζια αντισφαίριση, σκάκι, και σκοποβολή. Η διοργάνωση του Πανεπιστημιακού Αθλητικού Λιγκ έχει στόχο να προωθήσει την Πόλη και το Πανεπιστήμιο του Κραγκούγιεβατς, την άθληση και την προώθηση του αθλητισμού και της άμιλλας. Η Ομοσπονδία του Πανεπιστημίου συντόνισε τη φιλοξενία του Ευρωπαϊκού Πανεπιστημιακού Πρωταθλήματος Πετοσφαίρισης 2011 και του Παγκόσμιου Πανεπιστημιακού Πρωταθλήματος Καλαθοσφαίρισης 3x3 2012.

Αναφορές 

Πανεπιστήμια στη Σερβία